পদ্মা নদী
হিমালয়ের গঙ্গোত্রী হিমবাহ থেকে উৎপন্ন গঙ্গা নদীর প্রধান শাখা চাঁপাইনবাবগঞ্জ জেলার শিবগঞ্জ উপজেলায় (মানাকোসা ও দুর্লভপুর ইউনিয়ন) বাংলাদেশে প্রবেশ করে, এখান থেকে নদীটি পদ্মা নাম ধারণ করেছে। গঙ্গার অন্য শাখাটি ভাগীরথী নামে ভারতে হুগলীর দিকে প্রবাহিত হয়। উৎপত্তিস্থল হতে ২২০০ কিলোমিটার দূরে গোয়ালন্দে যমুনা নদীর সাথে মিলিত হয়ে মিলিত প্রবাহ পদ্মা নামে আরো পূর্ব দিকে চাঁদপুর জেলায় মেঘনা নদীর সাথে মিলিত হয়েছে। সবশেষে পদ্মা-মেঘনার মিলিত প্রবাহ মেঘনা নাম ধারণ করে দক্ষিণে বঙ্গোপসাগরের সাথে মিলিত হয়।
রুক্মবতী নদী
রুক্মবতী নদী হল ভারতের গুজরাট রাজ্যের একটি দক্ষিণবাহিনী নদী। এটি কেন্দ্রীয় কচ্ছ জেলায় উৎপন্ন হয়ে আরব সাগরে মিলিত হয়েছে। কচ্ছ উপসাগরের কাছে অবস্থিত এই নদীর মোহনায় মাণ্ডবী নামক একটি প্রাচীন বন্দর নগর অবস্থিত। সমগ্র নদী অববাহিকার আয়তন প্রায় ৪৪৮ বর্গ কিমি।